钦定古今图书集成/明伦汇编/氏族典/第584卷 > 皇甫无逸
## 钦定古今图书集成/明伦汇编/氏族典/第584卷 > 皇甫无逸

按《唐书皇甫无逸传》：“无逸，字仁俭，京兆万年人。父诞，
随并州总管府司马。汉王谅反，逼之不从，见杀。无逸
在长安，闻变，即号恸，人问故，对曰：‘吾父生平重节义必无苟免者’。顷讣至，果然。炀帝嘉诞忠，特封无逸平
舆侯。无逸历淯阳太守，治为天下最。帝幸江都，诏居
守洛阳。帝被杀，乃与段达、元文都立越王侗。及王世”
充篡，弃母妻，斩关自归。高祖以无逸本隋勋旧，尊遇
之。拜刑部尚书，封滑国公。历陕东道行台民部尚书，
迁御史大夫。时蜀新定，诏无逸持节巡抚，黜贪暴，用
廉善，法令严明，蜀人以安。拜民部尚书，徙益州大都
督府长史，所至辄闭阁不通宾客，左右无敢出入者，
所须皆市易它境。常按部宿民家，镫炷尽，主人将续
进，无逸抽佩刀断带为炷。其廉介类如此。然过自畏
慎，每上表疏，读数十，犹惧未审，使者上道，追省再三，
乃得遣。母在长安病笃，太宗命驰驿召还，忧悸道病
卒。赠礼部尚书，谥曰孝。王珪驳曰：“无逸入蜀不能与
母俱，子道未足称，不可谓孝。”乃更谥良。